b'\n_START_ARTICLE_\nThe Gentleman\xe2\x80\x99s Magazine\n_START_PARAGRAPH_\nThe Gentleman\xe2\x80\x99s Magazine oli Englannin ensimm\xc3\xa4inen yleisluonteinen aikakauslehti ja yksi aikansa vaikutusvaltaisimpia julkaisuja._NEWLINE_Edward Cave perusti lehden Lontoossa tammikuussa 1731. Sen koko nimi oli alun perin The Gentleman\xe2\x80\x99s Magazine: or, Trader\xe2\x80\x99s monthly intelligencer. Caven keksint\xc3\xb6 oli luoda kuukausittainen tiivistelm\xc3\xa4 uutisista ja koulutettua yleis\xc3\xb6\xc3\xa4 kiinnostavista aiheista, jotka vaihtelivat kulutushy\xc3\xb6dykkeiden hinnoista aina latinankieliseen runouteen saakka. Lehdess\xc3\xa4 oli sek\xc3\xa4 vakituisilta avustajilta saatua alkuper\xc3\xa4ist\xc3\xa4 sis\xc3\xa4lt\xc3\xb6\xc3\xa4 ett\xc3\xa4 laajoja lainauksia ja poimintoja muista lehdist\xc3\xa4 ja kirjoista. The Gentleman\xe2\x80\x99s Magazinea nimimerkill\xc3\xa4 Sylvanus Urban toimittanut Cave oli ensimm\xc3\xa4inen, joka k\xc3\xa4ytti varastorakennusta tarkoittavaa sanaa makasiini (\xe2\x80\x9dmagazine\xe2\x80\x9d) viittaamaan aikakauslehteen._NEWLINE_Ennen The Gentleman\xe2\x80\x99s Magazinen perustamista oli jo ilmestynyt tiettyyn aiheeseen erikoistuneita aikakauslehti\xc3\xa4 mutta ei vastaavaa laaja-alaista julkaisua, vaikka joitakin yrityksi\xc3\xa4 sellaisen luomiseksi oli tehty._NEWLINE_Samuel Johnsonin ensimm\xc3\xa4inen vakituinen kirjoittajan ty\xc3\xb6 oli The Gentleman\xe2\x80\x99s Magazinessa. Aikana, jolloin parlamentin toiminnasta raportoiminen oli kielletty\xc3\xa4, Johnson kirjoitti lehteen s\xc3\xa4\xc3\xa4nn\xc3\xb6llisesti parlamenttikatsauksia otsikolla \xe2\x80\x9dMagna Lilliputian senaatin v\xc3\xa4ittelyit\xc3\xa4\xe2\x80\x9d. Vaikka ne heijastelivatkin jossain m\xc3\xa4\xc3\xa4rin osallistujien n\xc3\xa4k\xc3\xb6kantoja, olivat puheiden sanat enimm\xc3\xa4kseen Johnsonin omia._NEWLINE_Taitavana liikemiehen\xc3\xa4 Cave kehitti The Gentleman\xe2\x80\x99s Magazinelle kattavan jakeluj\xc3\xa4rjestelm\xc3\xa4n. Lehte\xc3\xa4 luettiin kaikkialla englantia puhuvassa maailmassa. Se lakkautettiin lopulta syyskuussa 1907.'